บลจ.วรรณยันกองทุนSMEไม่รีบทิ้งหุ้นในพอร์ต
บลจ.วรรณ ยันไม่ดั๊มพ์ขายหุ้นในพอร์ตกองทุนร่วมทุน SME ออกทีเดียว เผยมีเวลาอีก 3 ปี 6 เดือน ช่วงชำระบัญชีทยอยขายได้
23 มิ.ย. 2553

บลจ.วรรณ ยันไม่ดั๊มพ์ขายหุ้นในพอร์ตกองทุนร่วมทุน SME ออกทีเดียว เผยมีเวลาอีก 3 ปี 6 เดือน ช่วงชำระบัญชีทยอยขายได้
นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุน (บลจ.) วรรณ เปิดเผยว่า แม้กองทุนรวมเพื่อร่วมลงทุนในวิสาหกิจขนาดกลางและขนาดย่อม (SME) ซึ่งบริหารจัดการโดยบลจ.วรรณ จะครบอายุกองทุนในสิ้นเดือนก.ค.2553 แต่กองทุนไม่จำเป็นต้องขายหุ้นในพอร์ตออกในตลาดหลักทรัพย์ทิ้งทั้งหมด 
สาเหตุเนื่องจากกองทุนได้รับอนุมัติจากกระทรวงอุตสาหกรรมและกระทรวงการคลังให้ขยายเวลาการชำระบัญชีการลงทุนออกไปอีก 3 ปี 6 เดือน ทำให้ธุรกิจเอสเอ็มอีที่กองทุนเข้าไปร่วมทุนมีเวลาในการนำเงินที่ได้รับจากกองทุนไปมาคืน
“หน้าที่ของบลจ.วรรณจะหมดลงในสิ้นเดือนก.ค.นี้ หลังจากนั้นคณะกรรมการนโยบายกองทุนร่วมทุน ซึ่งมีตัวแทนของ 2 กระทรวงดังกล่าวเป็นผู้คัดเลือกผู้สอบบัญชีมาทำหน้าที่ต่อจากเรา ดังนั้นการจะขายหุ้นออกเมื่อไรก็ขึ้นกับคณะกรรมการ”นายมนรัฐ กล่าว
ปัจจุบันกองทุนมีขนาด 1,027 ล้านบาท ณ วันที่ 31 พ.ค.2553 โดยพอร์ตลงทุนประมาณ 15% อยู่ในหุ้นที่จดทะเบียนในตลาดหลักทรัพย์เอ็ม เอ ไอ (mai) และอีก 9% เป็นหุ้นที่อยู่ระหว่างการต่อรองเรื่องการขายหุ้นคืนให้กับเจ้าของกิจการที่กองทุนเข้าไปร่วมลงทุน ส่วนเงินที่เหลือส่วนใหญ่อยู่ในสินทรัพย์ที่มีสภาพคล่อง เช่น พันธบัตรและเงินสด
นายมนรัฐ กล่าวว่า สิ่งที่น่าห่วงไม่ได้อยู่ที่หุ้นที่ถืออยู่ในตลาดเอ็ม เอ ไอ แต่อยู่ที่การเจรจาขายคืนและปิดบัญชี เพราะหุ้นในตลาดกองทุนทยอยขายได้ และมีนโยบายชัดการขายต้องไม่ทิ้งทีเดียวเพราะจะกระทบกับราคาหุ้นนั้นๆ ส่วนหุ้นที่ติดอยู่ในช่วงเวลาห้ามจำหน่ายหรือไซเร้นท์พีเรียดก็ต้องรอให้พ้นช่วงก่อน 
ทั้งนี้ หุ้นที่กองทุนถืออยู่ส่วนใหญ่เป็นธุรกิจขนาดกลางและเล็ก โดยที่จดทะเบียนอยู่ในตลาดเอ็มเอไอ ได้แก่ หุ้นบริษัท ไซเบอร์ แพลนเน็ต อินเตอร์แอคทีฟ (CYBER) ล่าสุด ณ วันที่ 8 มิ.ย.ที่ผ่านมาขายหุ้นออก 6.1 ล้านหุ้น หรือ 2.179% เหลือถือหุ้น 82.78 ล้านหุ้น หรือ 29.567% หุ้นบริษัท ไดเมท (สยาม) หรือ DIMET ณ วันที่ 21 ม.ค.2553 ถือหุ้นอยู่ 3.578% หุ้นบริษัท ไทย เอ็น ดี ที (TNDT) ณ วันที่ 17 มี.ค.2553 ถืออยู่ 4 ล้านหุ้น หรือ 4%